ხავიერ მასკერანო
ხავიერ ალეხანდრო მასკერანო (ესპ. Javier Alejandro Mascherano; დ. 8 ივნისი, 1984) — არგენტინელი ფეხბურთელი, კარიერის განმავლობაში თანამაშობდა ცენტრალური მცველის პოზიციაზე. ასევე შეეძლო ეთამაშა მარჯვენა მცველის პოზიციაზე. 2010 წელს კატალონიის „ბარსელონაში“ გადასვლამდე მისი ძირითადი პოზიცია იყო საყრდენი ნახევარმცველი. მასკერანომ კარიერა დაიწყო არგენტინულ „რივერ პლეიტში“. პროფესიონალურ კარიერაში პირველ წარმატებას მიაღწია 2003-04 წლების სეზონში, კლუბთან ერთად მოიგო არგენტინის პრიმერა დივიზიონი. მან ასევე მოიგო 2004 წლის ზაფხულის ოლიმპიური თამაშების ოქროს მედალი. მეორე ადგილზე დაასრულა 2004 წლის კოპა ამერიკა. 2005 წელს ის გადაბარგდა ბრაზილიის კლუბ „კორინთიანსში“, მოიგო ბრაზილიის სერია A პირველ სეზონში. შემდეგ გადავიდა ევროპაში, ინგლისის პრემიერ ლიგის კლუბ „ვესტ ჰემ იუნაიტედში“. თუმცა, უჩვეულო კონტრაქტის გაფორმებიდან მცირე ხანში, 2007 წლის დასაწყისში ის შეუერთდა „ლივერპულს“ იჯარით. მერსისაიდულ კლუბთან ერთად პირველ სეზონში გავიდა უეფა-ს ჩემპიონთა ლიგის ფინალში, სადაც დამარცხდა „მილანთან“ 1-2. იმავე სეზონში ნაკრებთან ერთად გავიდა მეორე ადგილზე კოპა ამერიკაზე. ის „ლივერპულს“ ოფიციალურად შეუერთდა 2008 წელს £18,6 მილიონის სანაცვლოდ. 2008 წლის პეკინის ზაფხულის ოლიმპიური თამაშებზე მოიგო მეორე ვერცხლის მედალი არგენტინასთან ერთად. ეროვნული ნაკრების კაპიტნად დაინიშნა ახალი თავკაცის, დიეგო მარადონას მიერ, 2008 წლის ნოემბერში. არგენტინაში მასკერანოს ორი მეტსახელია „მასკე“ და „ელ-ხაფესიტო“. ყოფილი არგენტინელი ფეხბურთელები, ხორხე ვალდანო და ხორხე სოლარი მიიჩნევენ, რომ მასკერანო შესაძლოა გახდეს მსოფლიოს საუკეთესო ცენტრალური ნახევარმცველი. მასკერანო მიჩნეული იყო არგენტინის ნაკრების წამყვან ფეხბურთელად დიეგო მარადონას მწვრთნელობის დროს, რომელმაც განაცხადა, რომ მისი გუნდი იყო „ხონასი, მასკერანო, ლიონელ მესი და რვა დანარჩენი“. მასკერანო ასევე ფლობს იტალიის პასპორტს, რაც მას აძლევს საშუალებას იყოს ევროკავშირის მოთამაშე.